Esi sisixhobo sokuphanda kwiincwadi eziveliswe ngamaNgqina kaYehova ngeelwimi ezahlukahlukeneyo.
Xa ufuna ukudawunlowda iincwadi, sicela ungene kwi- jw.org.
Iilwimi ezintsha ezifumanekayo: Hong Kong Sign Language, Huichol, Pomeranian, Xavante
NgoLwesithathu, Septemba 20
Thumela ukukhanya kwakho nenyaniso yakho.Ngamana zingandikhokela.—INdu. 43:3.
UYehova ‘unguThixo wenyaniso.’ (INdu. 31:5) Uyavuyiswa kukusifundisa inyaniso ngaye. Usifundisa nendlela yokumnqula, yaye usibonisa eyona ndlela ibhetele yokuphila. Ngoko yintoni uYehova asifundise yona ebonisa indlela asithanda ngayo? Okokuqala nje, uYehova uyasixelela ngaye. Ufuna simazi. (Yak. 4:8) Ngoko usixelela igama lakhe. IBhayibhile ide ithethe ngeli gama ngaphezu kwalo naliphi na elinye. UYehova usixelela nangohlobo loMntu alulo. Xa sijonga izinto azidalileyo, sifunda ukuba unamandla yaye unobulumko. (Roma 1:20) Xa sifunda iBhayibhile, siye sazi ukuba akasidlel’ indlala yaye usithanda kakhulu. Njengoko sibona ubuntu obuhle bukaYehova, siye sisondelelane naye. w15 9/15 4:8, 9
NgoLwesine, Septemba 21
Isandla sikaYehova ngokuqinisekileyo siya kwaziswa kubakhonzi bakhe.—Isa. 66:14.
Abantu abaninzi bacinga ukuba uThixo akazihoyanga izinto abazenzayo. Bacinga ukuba akazikhathalelanga izinto ezenzeka kubo. Ngokomzekelo, emva kokuba ummandla omkhulu wePhilippines untlithwe sisaqhwithi ngoNovemba 2013, omnye usodolophu wathi: “Makube uThixo ebesathe tshalala.” Abanye abantu bacinga ukuba uThixo akaziboni izinto abazenzayo. (Isa. 26:10, 11; 3 Yoh. 11) Nabanye abantu bemihla yompostile uPawulos babecinga njalo. Wathi ngabo: “Babengakholiswa kukumgqala uThixo.” Babengengomalungisa, bengendawo, bebawa yaye bebabi. (Roma 1:28, 29) Sinjani thina? Siyazi ukuba uYehova uyibona yonke into esiyenzayo. Kodwa ngaba siyakholelwa ukuba uYehova unomdla kuthi? Ngaba siyasibona isandla sakhe sisinceda ebomini bethu? w15 10/15 1:1-3
NgoLwesihlanu, Septemba 22
Ndokubonisa ukholo lwam ngemisebenzi yam.—Yak. 2:18.
Ukushumayela yeyona ndlela ibalaseleyo esilubonakalisa ngayo ukholo lwethu. Ngoba? Kaloku xa sishumayela, sibonisa ukuba siyakholelwa ukuba isiphelo sisemnyango kwaye asiyi “kufika emva kwexesha.” (Hab. 2:3) Ukuze sazi ukuba sinokholo olomeleleyo, sisenokuzibuza: ‘Kubaluleke kangakanani ukushumayela kum? Ngaba ndenza konke okusemandleni ukuxelela abanye ngoThixo? Ngaba ndikhangela iindlela zokwenza okungakumbi ekukhonzeni uYehova?’ (2 Kor. 13:5) Masibonise ukholo olomeleleyo ngokwenza “uvumo lwasesidlangalaleni losindiso,” ngamany’ amazwi, sishumayele iindaba ezilungileyo. (Roma 10:10) Sibonakalisa ukuba sinokholo kuYehova kwanaxa sinyamezela iimvavanyo zobomi kweli hlabathi. Xa sigula, sidimazekile, sidandathekile, singamahlwempu okanye sinezinye iingxaki, simele sibe nokholo lokuba uYehova noYesu baya kusinceda “ngexesha elifanelekileyo.” (Heb. 4:16) Sibonisa ukholo kuYehova xa simcela ukuba asincede. w15 10/15 2:12-14